**PREDKLADACIA SPRÁVA**

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov, sa predkladá na základe Plánu legislatívnych úloh vlády Slovenskej republiky na rok 2021.

Cieľom pripravovaného návrhu novely zákona je v nadväznosti na Programové vyhlásenie vlády SR posilniť transparentnosť informácií vykazovaných v účtovnej závierke zverejnením účtovných závierok všetkých právnických osôb vo verejnej časti Registra účtovných závierok (ďalej len „register“). Súčasne sa zvýši transparentnosť naprieč celým sektorom mimovládnych neziskových organizácií v záujme informovania verejnosti a členov organizácií o činnosti, finančných zdrojoch a ich použití neziskovou organizáciou. Touto zmenou sa tiež umožní využiť informácie z registra na podporu adresných opatrení a uľahčenie spracovania a analýz účtovných závierok a vyhodnocovania finančnej kondície účtovných jednotiek, ako aj väčšia transparentnosť procesu pri poskytovaní dotácií, prostriedkov z európskych fondov alebo vo výberových konaniach pri verejnom obstarávaní.

V súlade s Etickým kódexom pre mimovládne organizácie (WANGO) je potrebné, aby boli mimovládne organizácie otvorené a prístupné verejnej kontrole a informovali verejnosť o svojej práci, pôvode a použití svojich zdrojov. Takýto zámer je možné dosiahnuť zverejnením účtovných dokumentov v registri.

V záujme rozšírenia funkcionalít registra sa navrhuje, aby všetky účtovné dokumenty boli ukladané v elektronickej podobe, čo zjednoduší postup pri ich ukladaní, ale aj odstráni chybovosť pri neautomatizovanom spracovaní účtovných dokumentov.

Ustanovujú sa náležitosti výročnej správy pre neziskové organizácie, ktoré nemajú vo svojom hmotnoprávnom predpise zadefinovaný obsah výročnej správy.

Upresňujú a zjednodušujú sa ustanovenia o listinnej a elektronickej podobe účtovného záznamu. Nanovo sa ustanovujú možné spôsoby transformácie účtovného záznamu pri zmene podoby účtovného záznamu. Umožňuje sa nahradiť vlastnoručný podpis akýmkoľvek elektronickým podpisom, ktorý umožní preukázateľnú identifikáciu osoby.

Ustanovuje sa najnižšia výška pokuty, pokuta voči osobe, ktorá prevezme plnenie povinností po zániku účtovnej jednotky a výška pokuty, ktorú z rôznych dôvodov nie je možné odvodiť z celkovej sumy majetku, sa ustanovuje v absolútnej výške.

Predkladaný návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, pričom akceptované pripomienky boli zapracované do textu návrhu. Materiál sa predkladá bez rozporov.

Navrhuje sa účinnosť zákona 1. januára 2022 tak, aby jednotlivé zmeny v zákone boli účinné od začiatku nového účtovného obdobia. Ustanovenie o elektronickej podobe ukladania účtovných závierok sa bude vzťahovať na všetky účtovné závierky, ktoré sa budú ukladať do registra po 1. januári 2022. Týka sa to účtovných závierok za účtovné obdobie, ktoré končí 31. decembra 2021, ale aj účtovných závierok za minulé účtovné obdobia. Zmena pri zverejňovaní účtovných dokumentov vo verejnej časti registra sa bude uplatňovať na účtovné dokumenty ukladané za účtovné obdobie, ktoré začína 1. januára 2022 a neskôr.